
FORORD

Da jeg engang sagde til en behandler, at jeg ikke mente at jeg havde vrangforestillinger eller husede psykotiske symptomer, men at jeg i stedet for besad et skrøbeligt sind, som betød at jeg hurtigere blev stresset end andre mennesker, så stillede hun sig undrende over ordet skrøbeligt.

I hendes optik, var det en negativ betegnelse - hvilket er forståeligt nok. Skrøbelig er en betegnelse der normalt bruges til at beskrive noget som let går i stykker. Noget som let falder fra hinanden, og noget som man skal være påpasselig med.

Men ordet skrøbeligt er ikke negativt for mig. Som jeg forklarede hende, så vil jeg mene, at nogle mennesker er født mere robuste af sind, mens andre er født mere skrøbelige af sind.

Dette er ikke negativt ment, fordi der er intet galt i at være skrøbelig. Det er blot sådan det er at være til for nogle mennesker. Og om vi kalder det særligt sensitiv, skrøbelig, sårbar, el. lign., så er det et karaktertræk der selvfølgelig skal være plads til i vores samfund.

Denne robusthed, eller skrøbelighed, kan dikterer hvordan vi navigerer i verdenen, og denne robusthed og skrøbelighed, kan endda formes af livet, som beskrevet af Aaron Antonovsky; en forsker som jeg har formået at kringle ind i næsten alle mine opgaver på pædagogstudiet. Hans teorier bidrager til en forståelse for, hvorfor nogle mennesker kan stå med panden oprejst uanset hvad livet smider deres vej, mens andre bukker under.

Jeg har intet imod, at være skrøbelig. Jeg har intet imod, at jeg kan håndterer færre stressorer, og at jeg lettere bliver påvirket af omverdenen. Det er, på godt gammelt jysk, træls, men jeg har accepteret det.

Fordi ved at acceptere og anerkende, at jeg er mere skrøbelig af sind, set i forhold til det samfund vi befinder os i, så kan jeg begynde at navigere derefter. Jeg kan tilrettelægge min uge, så jeg ikke har for mange aftaler, men tid til at restituerer. Jeg kan tage højde for, at de aftaler som er ressourcekrævende, ikke ender med at opsluge alle mine ressourcer, men at jeg i stedet giver plads til at kunne slappe af, både før og efter.

Jeg ved hvilke situationer og spidsbelastninger jeg skal have et minimum af i mit liv, og jeg ved hvad der giver mig energi, så jeg kan leve et liv der er meningsfuldt.

Eller det vil sige, at jeg prøver at arbejde mig imod sådan et liv. Fordi selvom der er en masse ting ved mig selv, som jeg er blevet mere opmærksom på, så efterlever jeg det i realiteten ikke. Jeg har udfordringer ved at mærke efter, da min mavefornemmelse for det meste siger mig, at jeg skal blive hjemme. Men for at mit liv ikke skal være bestående af fire hvide betonvægge, så bliver jeg nødt til at presse mig selv, og gøre ting som er grænseoverskridende.

Netop hér opstår mit hverdagsdilemma. For skal jeg gemme mig væk bag hjemmets trygge rammer, eller skal jeg presse mig selv, med fare for, at jeg falder fra hinanden?

Systemet vil som ofte dikterer, at jeg skal presses. Jeg skal afprøve mine ressourcer, for at finde ud af hvor mine grænser går - og formentligt også overtræde dem. Men når det, at gå uden for min egen hoveddør, er nok til at give mig hjertebanken, så er der langt vej hen til en arbejdsplads. Således bukker jeg let under for de krav, som samfundet stiller til et menneske der besidder et skrøbeligt sind.

Alligevel bevarer jeg troen og håbet på, at der findes en plads til mig i dette samfund. At jeg kan bidrage på den ene eller anden måde, og at jeg har et liv, som er værd, at være til. At jeg faktisk kan være nyttig, og at det blot omhandler, at jeg ikke har fundet det sted, hvor jeg hører til endnu. Et sted, hvor der er plads til mine skånebehov og svingende ressourcer, og hvor at min indsats, stor som lille, vil blive værdsat, og anset som værende brugbart.

Jeg ved, at de mennesker som er i vores samfund, der ikke er under arbejde, ofte slider med mindreværdskomplekser. Jeg er jo sådan set en del af af dem.

Når man skaber et samfund, der i realiteten er et nyttesamfund, altså du skal være til nytte og bidrage, og alle der ikke gør det bliver anset som værende en nasser af samfundets offentlige statskasse, så tror jeg det er ganske naturligt, at man ender med at have problemer med selvværdet og selvtilliden.

Jeg tror ikke, at der er et eneste menneske i verdenshistorien, der er født ind i denne verden med idéen om, at de ikke vil bidrage, og være en del af noget større.

Hvis I nogensinde har haft med et lille barn af gøre, så vil I observere, at børn elsker at være inkluderet, og de elsker at hjælpe til. Det er næsten som om, at det falder dem helt naturligt. Deres nysgerrighed på livet, og viljen til at lære nye færdigheder, som de kan bruge til at komme frem i livet, er en drivkraft, som vi voksne kun kan tage ved lære af.

Vi mennesker er flokdyr, og vi stod ikke hvor vi står i dag, hvis ikke det var for de fællesskaber, som vi er så fantastiske til at danne. Vi er i stand til at danne fællesskaber og relationer på tværs af flere sociale arenaer, og vi kan tilpasse os, og indordne os. Fællesskaber er vigtige for vores trivsel, og vitale for vores overlevelse.

Bevares, alle har forskellige sociale behov. Jeg er nok lidt af en eremit, og mit sociale behov daler langsommere end de mennesker jeg omgiver mig med. Men som min far engang sagde til mig, så bliver man lidt mærkelig i hovedet, hvis man ikke taler med andre mennesker, og det har jeg alligevel taget til mig.

Heldigvis har min omgangskreds lært, at selvom jeg ikke nødvendigvis selv rækker ud, så vil jeg dem stadigvæk gerne. Hvis jeg har overskuddet og energien, så vil jeg så hjertens gerne tilbringe tid med dem. Jeg har dog mine begrænsninger, og jeg kan sjældent være social i mere end et par timer ad gangen, før jeg er komplet drænet, men i sidste ende omhandler det kvalitet, og ikke kvantitet.

Uden mit netværk, som har vist mig hvad betingelsesløst kærlighed er, og som har vist mig at jeg er noget værd om jeg er på toppen, bunden eller derimellem, så havde jeg formentligt opgivet min eksistens for længst.

Det, at vide, at min eksistens ikke afhænger af hvad jeg kan præstere, betyder at jeg kan finde mening i min tilstedeværelse. Det betyder også, at jeg har nogen at kæmpe for. At når det hele føltes dystert og meningsløst, så ved jeg, at der er mennesker i denne verden, som vil mig det bedste.

Problemet er bare, at jeg i perioder ikke kan se dette. I perioder, bliver verden utryg, og det at indgå i samfundet på dets præmisser bliver en uoverskuelig opgave for mig. Disse perioder opstår som oftest, når jeg har været under et pres i en længerevarende periode, men de kan også opstå tilsyneladende ud af det blå.

I disse perioder kryber fortidens dæmoner frem. Alt det, som jeg febrilsk har mast ned i mit indres Pandoras æske, springer forbi den rustne lås, og jeg bliver opslugt.

Jeg mister grebet om mig selv, mister grebet om omverdenen, og præcis som Alice i Eventyrlandet, ryger jeg hele vejen igennem kaninens hul.




ÅBENBARING

I foråret 2024 nåede jeg frem til konklusionen, at jeg ikke længere ville være på nogle former for psykofarmaka. Jeg befandt mig pludselig i en tilstand, som ikke føltes som mig. Denne tilstand opstod med al sandsynlighed ikke pludseligt.

Det har nok snarere været en tilstand, som kom snigende ved hver dosisøgning, og de bivirkninger jeg oplevede, overtog mit liv i sneglefart. Der var ingen der havde informeret mig om, at den tilstand som jeg befandt mig i, var et tegn på at jeg var overmedicineret. Ingen fagpersoner spurgte ind til disse potentielle bivirkninger, og jeg havde blot accepteret i lang tid, at denne tilstand var kommet for at blive.

Jeg sov meget. Kunne snildt få en hel natte søvn, og så måske to lure på én dag. Jeg kunne indtage uanede mængder af koffein, uden at det havde nogen virkning. Jeg følte, at jeg tænkte langsommere, og havde sværere ved at formulere mig selv. Det var som om, at min hjerne var blevet tvunget ned i tempo.

Jeg havde svært ved at føle. Om jeg var sammen med venner, så TV eller stirrede ind i en væg, så gav det mig præcis den samme følelse indeni. En hel speciel form for ligegyldighed, og manglende lyst og interesse for livet.

Jeg ved ikke hvornår jeg tog den endelige beslutning om, at jeg gerne ville trappe ud af medicinen, men jeg husker hvordan det langsomt begyndte at gå op for mig, at jeg ikke længere var den person, jeg engang havde været.

Latteren kom ikke helt ned fra maven, og alle de interesser jeg havde haft før opstart af medicinen, var komplet forsvundet. Jeg ved i realiteten ikke, hvad jeg brugte min fritid på, og hvordan jeg skabte glæde i min hverdag. For selvom jeg godt kunne føle glæde, så var det ikke ægte glæde. Jeg kunne ej heller føle sorg og tristhed, på samme måde som jeg havde kunnet førhen. Det var som om, at nogen havde pauseret min udvikling, og jeg sad nu fast i en endeløs tilstand af følelsesmæssig afstumpethed og manglende glæde og interesse for livet. Jeg havde derfor længe overvejet dette medicinstop, og gik i gang over de kommende måneder, at trappe ud af medicinen.

Jeg rådførte mig i starten hos egen lægen, der anbefalede at jeg fjernede én dosis ad gangen, ventede en uges tid på hvordan jeg reagerede på det, og så fjernede yderligere en dosis, indtil jeg til sidst var helt medicinfri.

Men jeg vidste, at dette ikke ville være den rette måde at trappe ud på. Jeg havde forinden søgt rundt på nettet, om andre menneskers oplevelser med udtrapning af den psykofarmaka, som jeg havde været på i et par år, og vidste, at dette ville være den forkerte måde at gribe en udtrapning an på.

Hvis jeg missede en dosis, eller ikke tog dosis præcist på det samme tidspunkt af døgnet, så kunne jeg få nogle ubehagelige symptomer. Som oftest ville jeg blive svimmel, og konfus. Det kunne føles som om, at jeg ikke var i stand til at tænke, og generelt var det bare en overvældende følelse af komplet fysisk og psykisk ubehag. Så jeg vidste, at jeg ikke blot kunne fjerne en hel pille, og så ikke blive overvældet af disse abstinenssymptomer. Jeg vidste, at hvis jeg skulle trappe ud af denne medicin, så havde jeg brug for kyndig råd og vejledning.

Jeg er desværre utålmodig af sind, når det kommer til visse ting, og det at skulle vente på, at få en tid hos en psykiater der måske havde mere forstand på udtrapning af psykofarmaka, var ikke en mulighed. Så jeg besluttede selv, at finde råd og vejledning på internettet.

Der var fora online dedikeret til, at hjælpe folk med at trappe ud af medicinen, samt beretninger om hvilke ophørssymptomer, som man skulle være opmærksom på. Folk beskrev ofte hvordan det kunne tage flere år, at trappe ud af den psykofarmaka de var på, og hvordan bivirkninger ligeledes kunne tage adskillige år før de helt forsvandt - hvis man da var så heldig.

Fordi ligeledes som der blev delt ud af succeshistorierne, blev der også delt ud

